Na temelju članka 48. Zakona o lokalnoj i područnoj (regionalnoj) samoupravi („Narodne novine”, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.), sukladno odredbama Zakona o udrugama („Narodne novine”, broj 74/14. i 70/17.), Zakona o financijskom poslovanju i računovodstvu neprofitnih organizacija („Narodne novine“, broj 121/14.) Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine”, broj 26/15.), i članka 56 i članka 94.Statuta Brodsko-posavske županije(„Službeni vjesnik Brodsko-posavske županije“, broj 15/13-pročišćeni tekst) ,župan Brodsko-posavske županije donosi

**PRAVILNIK**

**o financiranju programa i projekata udruga koji su od interesa za Brodsko-posavsku županiju iz djelokruga Upravnog odjela za zdravstvo i socijalnu skrb**

1. **OPĆE ODREDBE**

**Članak 1.**

Ovim Pravilnikom utvrđuju se kriteriji, mjerila i postupci za dodjelu i korištenje sredstava Proračuna Brodsko-posavske županije udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Brodsko-posavske županije (u daljnjem tekstu Županija).

Odredbe ovog Pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva (zaklade, privatne ustanove, vjerske zajednice i druge neprofitne organizacije), kada su one, u skladu s uvjetima javnog poziva ili javnog natječaja za financiranje programa i projekata, prihvatljivi prijavitelji, odnosno partneri.

Odredbe ovog Pravilnika ne odnose se na financiranje programa i projekata ustanova čiji je osnivač ili suosnivač Županija.

Iznosi financiranja tih programa i projekata bit će definirani od strane nadležnog Upravnog odjela za zdravstvo i socijalnu skrb Brodsko-posavske županije sukladno proračunu Županije te drugim strateškim i planskim dokumentima Županije.

**Članak 2.**

Ako posebnim propisom nije drugačije određeno, odredbe Pravilnika primjenjuju se kada se udrugama odobravaju financijska sredstva iz proračuna Županije za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima;
* podršku institucionalnom i organizacijskom razvoju udruga s područja Županije (potpore za redovan rad udruga korisnika sredstava proračuna županije kojima se osigurava trajnost i stabilnost udruga koje su od posebnog značaja za županiju);
* donacije i sponzorstva i
* druge oblike i namjene dodjele financijskih sredstava iz proračuna Županije.

**Članak 3.**

Pojedini izrazi, u smislu ovog Pravilnika, imaju sljedeće značenje:

Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse.

Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji. Mogu biti jednogodišnji i višegodišnji u svrhu izgradnje kapaciteta i razvoja udruga u Županiji.

Jednodnevne i višednevne manifestacije su aktivnosti koje provode udruge i neprofitne organizacije s ciljem davanje dodatne ponude na području županije i razvoja županije općenito.

1. **PREDUVJETI ZA FINACIRANJE**

*Definiranje prioritetnih područja financiranja*

**Članak 4.**

Upravni odjel za zdravstvo i socijalnu skrb županije će, u postupku donošenja Proračuna županije, prije raspisivanja javnog poziva ili javnog natječaja za dodjelu financijskih sredstava udrugama, utvrditi prioritete financiranja koji moraju biti usmjereni postizanju ciljeva , koji će u okviru svojih mogućnosti, u proračunu županije osigurati financijska sredstva za njihovo financiranje, a sve u skladu s odredbama Zakona, Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba) i ovog Pravilnika.

*Nadležnost za aktivnosti u postupku odobravanja financiranja*

**Članak 5.**

Za provedbu odredbi ovog Pravilnika u postupcima dodjele sredstava za financiranje programa i projekta u prioritetnim programima i projektima nadležan je Upravni odjel za zdravstvo i socijalnu skrb županije.

**Članak 6.**

Zadaće Upravnog odjela iz članka 5. ovog Pravilnika, u postupku pripreme i provedbe javnog natječaja ili javnog poziva za dodjelu financijskih sredstava udrugama su:

* predložiti prioritete i programska područja javnog poziva ili javnog natječaja;
* predložiti kriterije prihvatljivosti i uvjete prijave;
* predložiti natječajnu dokumentaciju;
* provedba javnog poziva ili javnog natječaja;
* utvrditi prijedlog sastava povjerenstva za procjenu projekata i programa;
* razmotriti ocjene projekata i prijedloge za financiranje na temelju kriterija iz javnog poziva ili javnog natječaja;
* utvrditi prijedlog odluke o financiranju projekata i programa udruga;
* organizirati stručno praćenje provedbe projekata financiranih na temelju javnog poziva ili javnog natječaja;
* pripremiti izvještaj o provedbi i rezultatima javnog poziva ili javnog natječaja Uredu za udruge.

*Okvir za dodjelu financijskih sredstava i kapaciteti za provedbu javnih poziva*

**Članak 7.**

Imajući u vidu raspoloživi iznos financijskih sredstava planiranih u proračunu nadležnog Upravnog odjela , namijenjenog za zadovoljenje dijela javnih potreba kroz dodjelu financijskih sredstava putem javnog poziva ili javnog natječaja udrugama, Upravni odjel će unaprijed predvidjeti financijski okvir dodjele financijskih sredstava po objavljenom pozivu/natječaju koji obuhvaća:

* ukupan iznos raspoloživih sredstava;
* iznose predviđene za pojedina programska/projektna područja (djelatnosti) ako će se pozivi/natječaji raspisivati za više programskih područja;
* najniži i najviši iznos pojedinačnih ugovora o dodjeli financijskih sredstava i
* očekivani broj udruga s kojima će se ugovoriti provedba programa ili projekata u okviru pojedinog poziva/natječaja.

**Članak 8.**

Županija će putem Upravnog odjela nadležnog za pojedino prioritetno područje navedeno u javnom pozivu ili javnom natječaju osigurati organizacijske kapacitete i ljudske resurse za primjenu osnovnih standarda financiranja, ugovaranja i praćenja provedbe i vrednovanja rezultata programa i projekata iz svog djelokruga.

**Članak 9.**

Upravni odjel za će, prije objave javnog poziva ili javnog natječaja, izraditi obrasce natječajne dokumentacije temeljem kojih će udruge prijavljivati svoje programe ili projekte za sva prioritetna područja.

Nadležni upravni odjel može natječajni postupak i praćenje provedbe i vrednovanja rezultata provoditi i putem odgovarajućeg informacijskog sustava.

**Članak 10.**

Pri financiranju programa i projekata udruga upravni odjel će primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja, definirane važećom Uredbom.

1. **MJERILA ZA FINANCIRANJE**

**Članak 11.**

Upravni odjel dodjeljivati će sredstva za financiranje programa i projekata udrugama, potencijalnim korisnicima (u daljnjem tekstu: korisnici) uz uvjet da:

* su upisani u Registar udruga Republike Hrvatske ili drugi odgovarajući registar;
* su upisani u Registar neprofitnih organizacija i vode transparentno financijsko poslovanje u skladu s propisima o računovodstvu neprofitnih organizacija;
* su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti;
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* program/projekt koji prijave na javni poziv ili javni natječaj županije, bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba županije , odnosno uvjetima svakog pojedinog javnog poziva ili javnog natječaja;
* su uredno ispunili obveze iz svih prethodno sklopljenih ugovora o financiranju iz proračuna županije i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu županije;
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana člankom 48. Uredbe;
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način);
* imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga;
* imaju uređen sustav prikupljanja članarina te uredno predaju sva izvješća županiji i drugim institucijama.

**Članak 12.**

Osim uvjeta iz članka 11. Pravilnika, županija, odnosno upravni odjel može javnim pozivom ili javnim natječajem propisati i dodatne uvjete koje trebaju ispunjavati udruge u svrhu ostvarivanja prednosti u financiranju, kao što su:

* primjena sustava osiguranja kvalitete djelovanja u neprofitnim organizacijama;
* uključenost volonterskog rada, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskome društvu;
* umrežavanje i povezivanje sa srodnim udrugama, ostvarivanje međusektorskog partnerstva udruga s predstavnicima javnog i poslovnog sektora u svrhu jačanja potencijala za razvoj lokalne zajednice i dr.

**Članak 13.**

Županija, odnosno nadležni upravni odjel neće financirati programe i projekte udruga i drugih organizacija koji se financiraju po posebnim propisima, vjerskih i političkih organizacija te organizacija civilnog društva koje ne zadovoljavaju uvjete propisane ovim Pravilnikom, odnosno svakim pojedinačno raspisanim javnim pozivom ili javnim natječajem.

Županija neće iz vlastitog proračuna financirati one aktivnosti udruga koje se sukladno Zakonu o udrugama i statutu udruge smatraju gospodarskom djelatnošću.

1. **POSTUPCI FINANCIRANJA I UGOVARANJA**

*Izrada i objava godišnjeg plana raspisivanja javnog poziva*

**Članak 14.**

Upravni odjel za zdravstvo i socijalnu skrb županije će, u roku od 30 dana od usvajanja Proračuna županije za sljedeću kalendarsku godinu, izraditi i na mrežnim stranicama županije objaviti godišnji plan raspisivanja javnih poziva ili javnih natječaja za financiranje svih oblika programa i projekata od interesa za opće dobro koje provode udruge iz svog djelokruga (u daljnjem tekstu: godišnji plan javnih poziva/natječaja), kao najavu javnih poziva ili javnih natječaja i drugih programa financiranja programa ili projekata udruga, koje planira provesti u tijeku jedne kalendarske godine i dostavlja ga Uredu za udruge Vlade Republike Hrvatske.

Godišnji plan javnih poziva ili javnih natječaja sadrži podatke o davatelju financijskih sredstava, području, nazivu i planiranom vremenu objave javnog poziva ili natječaja, ukupnom iznosu raspoloživih sredstava, rasponu sredstava namijenjenom za financiranje pojedinog programa odnosno projekta, očekivanom broju programa i projekata koji će se ugovoriti za financiranje i ovisno o vrsti javnog poziva ili natječaja i eventualno druge podatke.

*Javni poziv ili javni natječaj*

**Članak 15.**

Financiranje svih programa i projekata u područjima iz članka 5. Pravilnika, provodi se putem javnog poziva ili javnog natječaja, čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja.

**Članak 16.**

Financijska sredstva proračuna županije dodjeljuju se bez objavljivanja javnog poziva ili javnog natječaja, odnosno izravno, samo u iznimnim slučajevima:

* kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava;
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode (kao gorska služba spašavanja);
* kada se financijska sredstva dodjeljuju udruzi koja je na temelju propisa izrijekom navedena kao provoditelj određene aktivnosti;
* kada se prema mišljenju nadležnog povjerenstva jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5% svih sredstava planiranih u proračunu nadležnog Upravnog odjela za zdravstvo i socijalnu skrb Županije za financiranje svih programa i projekata udruga.

**Članak 17.**

U slučajevima kada se financijska sredstva dodjeljuju bez raspisivanja javnog poziva ili javnog natječaja iz članka 16., županija i udruga koja je korisnik sredstava dužni su sklopiti Ugovor o izravnoj dodjeli financijskih sredstava kojim će se definirati na koje će se konkretne aktivnosti sredstva proračuna županije utrošiti te poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

Sve odredbe ovog Pravilnika, Uredbe i drugih pozitivnih propisa se na odgovarajući način primjenjuju i u slučajevima kada se financijska sredstva proračuna županije dodjeljuju bez raspisivanja javnog natječaja ili javnog poziva.

*Dokumentacija za provedbu javnog poziva/javnog natječaja*

**Članak 18**.

Dokumentaciju za provedbu javnog poziva ili javnog natječaja (u nastavku: natječajna dokumentacija), na prijedlog Upravnog odjela za zdravstvo i socijalnu skrb županije, utvrđuje župan Brodsko-posavske županije odlukom o raspisivanju Javnog natječaja/javnog poziva i načinu raspodjele raspoloživih sredstava namijenjenih financiranju programa i projekata koje u određenom području provode udruge.

Obvezna natječajna dokumentacija obuhvaća:

1. pravilnik;

2. tekst javnog poziva ili javnog natječaja;

3. upute za prijavitelje;

4. obrasce za prijavu programa ili projekta:

4.1. obrazac opisa programa ili projekta;

4.2. obrazac proračuna programa ili projekta;

5. popis priloga koji se prilažu prijavi;

6. obrazac za ocjenu kvalitete/vrijednosti programa ili projekta;

7. obrazac izjave o nepostojanju dvostrukog financiranja;

8. obrazac ugovora o financiranju programa ili projekta;

9. obrasce za izvještavanje:

9.1. obrazac opisnog izvještaja provedbe programa ili projekta;

9.2. obrazac financijskog izvještaja provedbe programa ili projekta;

Kao prilog financijskom planu dostavljaju se dokumenti na osnovu kojih je isti utvrđen (ponude, izjave suradnika o cijeni njihovih usluga, procjene troškova i slično).

**Članak 19.**

Ovisno o vrsti javnog poziva ili javnog natječaja, Upravni odjel za zdravstvo i socijalnu skrb županije može predložiti, a župan utvrditi, da natječajnu dokumentaciju za prijavu programa ili projekta čine i:

1. obrazac izjave o partnerstvu, kada je primjenjivo;

2. obrazac životopisa voditelja programa ili projekta;

3. obrazac izjave o programima ili projektima udruge financiranim iz javnih izvora;

4. obrazac izjave izvoditelja aktivnosti naveden u opisu programskih ili projektnih aktivnosti da

je upoznat s programom ili projektom i svojim sudjelovanjem u provedbi, ako je primjenjivo.

**Članak 20.**

Raspisivanje poziva/natječaja i pripremu natječajne dokumentacije za svaki javni poziv ili javni natječaj provodi Upravni odjel za zdravstvo i socijalnu skrb županije, sukladno odredbama ovog Pravilnika.

**Članak 21.**

Sva natječajna dokumentacija po svome obliku i sadržaju mora biti u skladu s odredbama Uredbe i ovoga Pravilnika.

Obrasci koji su sastavni dio natječajne dokumentacije se popunjavaju putem računala te dostavljaju nadležnom tijelu županije u papirnatom obliku i ako je navedeno u javnom pozivu ili javnom natječaju i u elektroničkom obliku.

Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja programa ili projekta te ovjerene službenim pečatom udruge.

Dokumentacija za prijavu u papirnatom obliku dostavlja se poštom, dostavljačem ili osobno, u zatvorenoj omotnici uz napomenu (npr. naziv natječaja).

*Objava javnog poziva/natječaja*

**Članak 22.**

Javni poziv ili javni natječaj s cjelokupnom natječajnom dokumentacijom objavljuje se na mrežnim stranicama županije i mrežnim stranicama Ureda za udruge Vlade Republike Hrvatske, a obavijest o objavljenom javnom pozivu ili javnom natječaju može se objaviti i u dnevnim glasilima, na društvenim mrežama .

*Rokovi za provedbu javnog poziva/natječaja*

**Članak 23.**

Javni poziv ili javni natječaj za podnošenje prijedloga projekata ili programa biti će otvoren najmanje 30 dana od datuma objave.

Ocjenjivanje prijavljenih projekata ili programa, donošenja odluke o financiranju projekata ili programa i vrijeme potpisivanja ugovora s udrugama čiji su projekti ili programi prihvaćeni za financiranje mora biti dovršeno u roku od 120 dana, računajući od zadnjeg dana roka za dostavu prijava programa ili projekta.

*Provjera ispunjavanja formalnih uvjeta javnog poziva/natječaja*

**Članak 24.**

Za provođenje postupka javnog poziva ili javnog natječaja Župan, osniva i imenuje članove:

* Povjerenstva za provjeru propisanih uvjeta javnog poziva ili javnog natječaja i
* Povjerenstvo za ocjenjivanje prijavljenih programa ili projekata.

Po isteku roka za podnošenje prijava na javni poziv ili javni natječaj, tročlano povjerenstvo za provjeru propisanih uvjeta javnog poziva ili javnog natječaja, sastavljeno od djelatnika Upravnog odjela za zdravstvo i socijalnu skrb Županije, pristupit će postupku ocjene ispunjavanja propisanih (formalnih) uvjeta javnog poziva ili javnog natječaja, a sukladno odredbama Uredbe i ovog Pravilnika.

**Članak 25.**

U postupku provjere ispunjavanja formalnih uvjeta javnog poziva ili javnog natječaja provjerava se:

* je li prijava dostavljena na pravi javni poziv ili javni natječaj i u zadanome roku;
* da li je zatraženi iznos sredstava unutar financijskih pragova postavljenih u javnom pozivu ili javnom natječaju;
* je li lokacija provedbe programa ili projekta prihvatljiva (ako je primjenjivo na uvjete javnog poziva ili javnog natječaja);
* jesu li prijavitelj i partner (ako je primjenjivo) prihvatljivi sukladno uputama za prijavitelje;
* jesu li dostavljeni, potpisani i ovjereni svi obvezni obrasci te
* jesu li ispunjeni drugi formalni uvjeti javnog poziva ili javnog natječaja.

**Članak 26.**

Provjera ispunjavanja propisanih uvjeta javnog poziva ili javnog natječaja ne može trajati duže od 15 dana od dana isteka roka za podnošenje prijava na javni poziv ili javni natječaj, nakon čega Povjerenstvo za provjeru propisanih uvjeta javnog poziva ili javnog natječaja donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga ne ispunjavanja propisanih uvjeta javnog poziva ili javnog natječaja.

**Članak 27.**

Sve udruge čije prijave budu odbijene iz razloga ne ispunjavanja propisanih uvjeta, o toj činjenici moraju biti obaviještene u roku od najviše 8 dana od dana donošenja odluke, nakon čega mogu narednih 8 dana od dana prijema obavijesti, podnijeti prigovor pročelniku/ci Upravnog odjela za zdravstvo i socijalnu skrb županije koji će u roku od 8 dana od primitka prigovora odlučiti o istome.

U slučaju prihvaćanja prigovora od strane pročelnika/ce Upravnog odjela za zdravstvo i socijalnu skrb županije, prijava će biti upućena u daljnju proceduru, a u slučaju neprihvaćanja prigovora prijava će biti odbijena, o čemu će biti obaviještena udruga koja je prigovor podnijela.

Odluka kojom je odlučeno o prigovoru je konačna.

*Ocjenjivanje prijavljenih programa ili projekata i javna objava rezultata*

**Članak 28.**

Povjerenstvo za ocjenjivanje prijavljenih programa i projekata je nezavisno stručno ocjenjivačko tijelo kojega osniva te njegove članove imenuje župan na prijedlog Upravnog odjela za zdravstvo i socijalnu skrb županije.

Povjerenstvo iz stavka 1. ovog članka ima u pravilu tri člana, a mogu ga sačinjavati predstavnici županije, znanstvenih i stručnih institucija, nezavisni stručnjaci i predstavnici organizacija civilnog društva .

**Članak 29.**

Zadaće Povjerenstva za ocjenjivanje prijavljenih programa ili projekata, pristiglih na javni poziv ili javni natječaj jesu:

* ocjenjivanje prijava koje su ispunile propisane uvjete javnog poziva ili javnog natječaja sukladno kriterijima koji su propisani uputama za prijavitelje javnog poziva ili javnog natječaja koristeći obrazac za ocjenjivanje kvalitete prijava;
* izrada prijedloga za odobravanje financijskih sredstava za programe ili projekte.

O prijedlogu za odobravanje financijskih sredstava za programe ili projekte, uzimajući u obzir sve činjenice, odlučuje Župan Brodsko-posavske županije.

Povjerenstva rade na temelju poslovnika kojeg svi članovi usvajaju na 1. sjednici Povjerenstva, a obvezni su potpisati i Izjave o nepristranosti i povjerljivosti.

**Članak 30.**

Nakon donošenja odluke o programima ili projektima kojima su odobrena financijska sredstva, županija će javno objaviti rezultate javnog poziva ili javnog natječaja s podacima o udrugama, programima ili projektima kojima su odobrena sredstva i iznosima odobrenih sredstava financiranja.

Županija će, u roku od 8 dana od donošenja odluke o dodjeli financijskih sredstava obavijestiti udruge čiji projekti ili programi nisu prihvaćeni za financiranje o razlozima ne financiranja njihova projekta ili programa uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog projekta ili programa.

*Prigovor na odluku o dodjeli financijskih sredstava*

**Članak 31.**

Udrugama kojima nisu odobrena financijska sredstva, može se na njihov zahtjev nakon 8 dana od dana primitka pisane obavijesti o rezultatima natječaja omogućiti uvid u ocjenu njihovog programa ili projekta uz pravo županije da zaštiti tajnost podataka o osobama koje su ocjenjivale program ili projekt.

**Članak 32.**

Županija će udrugama koje su nezadovoljne odlukom o dodjeli financijskih sredstava omogućiti pravo na prigovor, što će jasno biti naznačeno i u samom tekstu javnog poziva ili javnog natječaja.

**Članak 33.**

Prigovor se može podnijeti isključivo na natječajni postupak te eventualno bodovanje nekog kriterija s 0 bodova, ukoliko udruga smatra da je u prijavi dostavila dovoljno argumenata za drugačije bodovanje.

Prigovor se ne može podnijeti na odluku o neodobravanju sredstava ili visinu dodijeljenih sredstava.

**Članak 34.**

Prigovori se podnose Upravnom odjelu za zdravstvo i socijalnu skrb županije u pisanom obliku, u roku od 8 dana od dana dostave pisane obavijesti o rezultatima javnog poziva ili javnog natječaja, a odluku po prigovoru, uzimajući u obzir sve činjenice donosi Župan.

Rok za donošenje odluke po prigovoru je 8 dana od dana primitka prigovora.

Prigovor ne odgađa izvršenje odluke i daljnju provedbu natječajnog postupka.

*Sklapanje ugovora o financiranju programa ili projekata*

**Članak 35.**

Sa svim udrugama kojima su odobrena financijska sredstva županija će potpisati ugovor o financiranju programa ili projekata najkasnije 30 dana od dana donošenja odluke o financiranju.

U slučaju da je odobreno samo djelomično financiranje programa ili projekta, Upravni odjel za zdravstvo i socijalnu skrb županije ima obvezu prethodno pregovarati o stavkama proračuna programa ili projekta i aktivnostima u opisnom dijelu programa ili projekta koje treba izmijeniti, koji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

Prilikom pregovaranja Upravni odjel za zdravstvo i socijalnu skrb županije će prioritet financiranja staviti na aktivnosti koje će učinkovitije ostvariti ciljeve i koristi za opće dobro županije.

**Članak 36.**

Ugovor se sastoji od općih uvjeta, koji moraju biti isti za sve korisnike u okviru jednog javnog poziva ili javnog natječaja i posebnog dijela.

Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za program ili projekt te posebni dio ugovora uredit će se temeljem odredbi Uredbe, ovog Pravilniku i drugim pozitivnim propisima RH i županije.

Općim uvjetima koji se odnose na ugovore o dodjeli financijskih sredstava udrugama utvrđuju se opće obveze korisnika financiranja, obveza dostavljanja podataka i financijskih i opisnih izvještaja, odgovornost ugovornih strana, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok programa ili projekta, produženje, odgađanje, viša sila i rok dovršetka, raskid ugovora, rješavanje sporova, prihvatljivi troškovi, plaćanje i kamata na zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava, povrat sredstava i pripadajućih kamata.

Posebni dio ugovora čine specifičnosti kao što su ugovorne strane, naziv programa ili projekta, iznos financiranja, rokovi provedbe i slično.

*Praćenje provedbe odobrenih i financiranih programa i projekata i vrednovanje provedenih javnih poziva ili javnih natječaja*

**Članak 37.**

Županija će u suradnji s udrugom koja je korisnik financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu financiranih programa ili projekata udruga sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Propisima kojima se utvrđuju kriteriji, mjerila i postupci financiranja i ugovaranja programa i projekata od interesa za opće dobro koje provode udruge, ovom Pravilniku i drugim pozitivnim propisima.

Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi programa ili projekata. Županija će vrednovati rezultate i učinke cjelokupnog javnog poziva ili javnog natječaja i planirati buduće aktivnosti u pojedinom prioritetnom području financiranja.

**Članak 38.**

Praćenje će se vršiti na dva načina: odobravanjem opisnih i financijskih izvješća korisnika sredstava te kontrolom „na licu mjesta“ od strane djelatnika Upravnog odjela za zdravstvo i socijalnu skrb županije u dogovoru s korisnikom sredstava.

**Članak 39.**

Izvješća koja je udruga kao korisnik sredstava dužna dostaviti na propisanim obrascima i u propisanim rokovima su opisno i financijsko izvješće.

Uz opisna izvješća dostavljaju se popratni materijali kao što su isječci iz novina, videozapisi, fotografije i dr.

U financijskom izvještaju navode se cjelokupni troškovi programa ili projekta, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Županije (preslici faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslike naloga o prijenosu ili izvoda sa žiro računa, isplatnice iz blagajne i dr.).

**Članak 40.**

Vrednovanje provedenog programa ili projekta može provoditi i sama udruga koja je korisnik financijskih sredstava dodatnim analizama rezultata programa ili projekta (samo vrednovanje, anketni upitnici i dr.).

*Zabrana dvostrukog financiranja*

**Članak 41.**

Bez obzira na kvalitetu predloženog programa ili projekta županija neće dati financijska sredstva za aktivnosti koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike.

1. **PRIHVATLJIVOST TROŠKOVA, MODELI FINANCIRANJA I UDIO SUFINANCIRANJA**

**Članak 42.**

Udruga koja je korisnik financijskih sredstava dužna je utrošiti odobrena financijska sredstva isključivo za realizaciju programa/projekta/manifestacije utvrđenih proračunom projekta i ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

Odstupanje od proračuna unutar ukupnog iznosa odobrenih sredstava moguće je samo u skladu s pisanim dogovorom s Upravnim odjelom za zdravstvo i socijalnu skrb županije.

Odstupanja od proračuna koja nisu u skladu sa stavkom 3. ovog članka smatrat će se nenamjenskim trošenjem sredstava.

*Prihvatljivi troškovi*

**Članak 43.**

Prihvatljivi troškovi su troškovi koje je imala udruga koja je korisnik financijskih sredstava, a koji ispunjavaju sljedeće kriterije:

* nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora;
* moraju biti navedeni u ukupnom predviđenom proračunu projekta ili programa;
* nužni su za provođenje programa ili projekta koji je predmetom dodjele financijskih sredstava;
* mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito na štedljivost i učinkovitost.

**Članak 44.**

U skladu s opravdanim troškovima iz članka 43. ovog Pravilnika, opravdanim se smatraju sljedeći izravni troškovi udruge koja je korisnik financijskih sredstava i njezinih partnera:

* organizacija obrazovnih aktivnosti, okruglih stolova (pri čemu treba posebno naznačiti vrstu i cijenu svake usluge);
* materijal za aktivnosti;
* grafičke usluge (grafička priprema, usluge tiskanja letaka, brošura, časopisa i sl. (pri čemu treba navesti vrstu i namjenu usluge, količinu, jedinične cijene);
* usluge promidžbe (televizijske i radijske prezentacije, održavanje internetskih stranica, obavijesti u tiskovinama, promidžbeni materijal i sl. (pri čemu je potrebno navesti vrstu promidžbe, trajanje i cijenu usluge);
* troškovi reprezentacije vezani uz organizaciju programskih odnosno projektnih aktivnosti (pri čemu treba navesti svrhu, učestalost i očekivani broj sudionika i sl.)
* izdaci za troškove plaća i naknada voditeljima programa ili projekta, izvoditeljima iz udruge i/ili vanjskim suradnicima koji sudjeluju u provedbi projekta (ugovor o autorskom djelu i honorar, ugovor o djelu, ugovor o djelu redovitog studenta, ugovor o radu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade;
* troškovi komunikacije (troškovi telefona, interneta i sl.) koji moraju biti specificirani;
* troškovi nabavke opreme nužne za provedbu programa ili projekta koja mora biti specificirana po vrsti i iznosu;
* putni troškovi (npr. dnevnice za službena putovanja);
* izdaci za prijevoz i smještaj (pri čemu je potrebno specificirati broj osoba, odredište, učestalost i svrhu putovanja te vrstu javnog prijevoza, vrstu smještaja i broj noćenja);
* ostali troškovi koji su izravno vezani za provedbu aktivnosti ili projekta.

**Članak 45.**

Osim izravnih, udruzi koja je korisnik financijskih sredstava, može se odobriti i pokrivanje dijela neizravnih troškova kao što su: energija, voda, troškovi korištenja prostora (najam, zakup), uredski materijal, sitni inventar, telefon, pošta i drugi indirektni troškovi koji nisu izravno povezani s provedbom programa ili projekta, ali neizravno pridonose postizanju njegovih ciljeva, pri čemu i ti troškovi trebaju biti specificirani i obrazloženi.

Neizravni troškovi se odobravaju i pokrivaju u maksimalnom iznosu do 20% ukupnog odobrenog iznosa financiranja iz proračuna Županije.

*Vrijednost volonterskog rada i doprinosa u naravi*

**Članak 46.**

Doprinosi u naravi, koji se moraju posebno navesti u proračunu programa ili projekta, ne predstavljaju stvarne izdatke i nisu prihvatljivi troškovi. Ukoliko drugačije nije navedeno u ugovoru o dodjeli financijskih sredstava, doprinosi u naravi ne mogu se tretirati kao sufinanciranje od strane udruge.

Troškovi zaposlenika koji rade na projektu ili programu ne predstavljaju doprinos u naravi i mogu se smatrati kao sufinanciranje u proračunu projekta ili programa kada ih plaća udruga koja je korisnik financijskih sredstava ili njegovi partneri. Ukoliko opis programa ili projekta predviđa doprinose u naravi, takvi se doprinosi moraju osigurati.

**Članak 47.**

Kada se doprinos volontiranja utvrdi uvjetima natječaja i ugovorom, doprinos rada volontera može biti priznat kao oblik sufinanciranja.

Udruga koja je korisnik financijskih sredstava koja će na provedbi programa ili projekta angažirati volontere odredit će stvarnu vrijednost volonterskog rada.

*Neprihvatljivi troškovi*

**Članak 48.**

Neprihvatljivim troškovima projekta ili programa smatraju se:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta;
* gubici na tečajnim razlikama;
* zajmovi trećim stranama.

*Modeli plaćanja*

**Članak 49.**

Županija će svakim pojedinačnim javnim pozivom ili javnim natječajem definirati model, odnosno načine i postupke plaćanja, sukladno odredbama propisa kojima se utvrđuju kriteriji, mjerila i postupci financiranja i ugovaranja programa i projekata od interesa za opće dobro koje provode udruge i ovog Pravilnika.

U slučaju da županiji niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji mora biti istaknut u javnom pozivu ili javnom natječaju .

*Udio sufinanciranja programa ili projekta*

**Članak 50.**

Županija će svakim pojedinačnim javnim pozivom ili javnim natječajem definirati obvezu i minimalni postotak sufinanciranja provedbe projekta ili programa od strane korisnika financiranja.

1. **VRIJEME TRAJANJA FINANCIRANJA**

**Članak 51.**

Sva financijska sredstva koje županija dodjeljuje putem javnog poziva ili javnog natječaja odnose se, u pravilu, na aktivnosti koje će se provoditi u kalendarskoj godini za koju se raspisuju. Za višegodišnji oblik financiranja koje se odobrava na duži rok, a najdulji na rok do 4 godine, rok će definirati samim javnim pozivom ili javnim natječajem.

Višegodišnje financiranje iz stavka 1. ovog članka ugovara se na godišnjoj razini, s propisanim programskim i financijskim vrednovanjem korištenja financijske potpore županije u prethodnom vremenskom razdoblju.

Korisnici kojima županija odobri višegodišnja financijska sredstva iz stavka 1. ovog članka mogu tu istu vrstu potpore zatražiti i ostvariti tek kad istekne prethodna višegodišnja potpora županije.

Nastavak financiranja višegodišnjih programa i iznos potpore u narednoj godini ovisi o rezultatima praćenja i vrednovanja aktivnosti realiziranih u okviru tog programa u tekućoj godini, o čemu odluku donosi pročelnik/ca Upravnog odjela za zdravstvo i socijalnu skrb županije, sukladno podnesenim izvješćima, a u skladu s odredbama Uredbe i ovog Pravilnika.

Županija će poticati korisnike višegodišnjeg financiranja na izradu programa samofinanciranja koji će omogućiti njihovu održivost i razvoj.

**Članak 52.**

Korisnici višegodišnjeg financiranja županije mogu se u razdoblju trajanja financiranja javiti na druge pozive i natječaje županije isključivo kroz predlaganje drugih projekata, programa i manifestacija u tom i ostalim programskim područjima.

1. **NAJVIŠI UKUPAN IZNOS FINANCIJSKIH SREDSTAVA I ISPLATA ODOBRENIH SREDSTAVA**

**Članak 53.**

Visina sredstava koje će svaki korisnik financijskih sredstava ostvariti iz proračuna županije bit će definirana kroz proceduru propisanu ovim Pravilnikom, u skladu s kriterijima za svako pojedino područje raspisano javnim pozivom ili javnim natječajem.

1. **OBVEZA DOKUMENTIRANJA PROJEKTNIH AKTIVNOSTI, KONAČAN IZNOS FINANCIRANJA I POVRAT SREDSTAVA**

*Obveza dokumentiranja projektnih aktivnosti od strane korisnika financiranja*

**Članak 54.**

Korisnik financiranja je u obvezi voditi precizne i redovite evidencije vezane uz provođenje projekta ili programa koristeći odgovarajuće računovodstvene sustave sukladno propisima o računovodstvu neprofitnih organizacija.

Računi i troškovi vezani uz projekt ili program moraju biti lako prepoznatljivi i provjerljivi. To se može ostvariti korištenjem odvojenih računa za dani projekt ili program ili osigurati da se troškovi vezani uz projekt ili program mogu lako identificirati i pratiti do i unutar računovodstvenih i knjigovodstvenih sustava udruge.

**Članak 55.**

Korisnik financiranja je obvezan omogućiti županiji, inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi da provjere, ispitivanjem dokumenata ili putem kontrola na licu mjesta, provođenje projekta ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta ili programa i u razdoblju od 7 godina nakon završene isplate.

**Članak 56.**

Korisnik financiranja je obvezan dopustiti proračunskom nadzoru i svim vanjskim revizorima koji vrše nadzor temeljem Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga korisnik će omogućiti odgovarajući pristup osoblju ili predstavnicima županije, proračunskom nadzoru kao i svim vanjskim revizorima koji vrše provjere i nadzor sukladno Uredbi mjestima i lokacijama na kojima se provodi program ili projekt, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje projektom/programom te poduzeti sve mjere da olakša njihov rad.

**Članak 57.**

Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

* popis članova i podatke o uplaćenim članarinama;
* računovodstvenu evidenciju (kompjuterski ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka;
* dokaze o postupcima nabave poput natječajne dokumentacije, ponuda od sudionika natječaja i izvještaja o procjenama;
* dokaze o obvezama poput ugovora i drugih obvezujućih dokumenata;
* dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde), itd.;
* dokaze o primitku roba, poput potvrda o isporučenoj robi dobavljača;
* dokaze o završetku radova, poput potvrda o prihvaćanju ili primopredajnih zapisnika;
* dokaze o kupnji, poput računa i priznanica;
* dokaze o uplatama poput bankovnih izvoda, potvrda o skidanju sredstava s računa, dokaze o plaćanju podugovarača;
* za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja;
* evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja.

*Konačan iznos financiranja od strane Županije*

**Članak 58.**

Konačan iznos sredstava koji županija treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa ili projekta.

Kao dopuna i bez prejudiciranja prava na raskid ugovora sukladno odredbama propisa kojima se utvrđuju kriteriji, mjerila i postupci financiranja i ugovaranja programa i projekata od interesa za opće dobro i ovog Pravilnika, županija će, temeljem obrazložene odluke ako se projekt ili program ne provodi ili se neadekvatno, djelomično ili s odlaganjem provodi, smanjiti financijska sredstva prvobitno predviđena u skladu sa stvarnim provođenjem projekta ili programa pod uvjetima sadržanim u ugovoru.

*Povrat sredstava*

**Članak 59.**

Županija će od korisnika financiranja u pisanom obliku zatražiti povrat sredstava za provedbu odobrenog programa ili projekta u slučaju kada utvrdi da korisnik financiranja:

* nije realizirao program ili projekt utvrđen proračunom i ugovorom;
* nije utrošio sva odobrena sredstva;
* sredstva nije koristio namjenski;
* iz neopravdanih razloga nije podnio izvješće u propisanom roku.

**Članak 60.**

Korisnik financiranja će županiji najkasnije u roku od 30 dana od primitka zahtjeva, sukladno uputama davatelja financijskih sredstava da to učini, vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

Ukoliko korisnik ne vrati sredstva u roku utvrđenom ovim Pravilnikom, županija će povećati dospjele iznose dodavanjem zatezne kamate.

Iznosi koji se trebaju vratiti županiji mogu se prebiti bilo kojim potraživanjem koje korisnik financiranja ima prema županiji. To neće utjecati na pravo ugovornih stranaka da se dogovore o plaćanju u ratama.

**Članak 61.**

U slučaju kada korisnik financiranja ne vrati sredstva županiji, županija će donijeti odluku da prijave koje na natječaj pristignu od strane tog prijavitelja u narednom razdoblju ne uzme u razmatranje.

U takvom slučaju, odredba mora biti istaknuta u javnom pozivu ili javnom natječaju.

1. **PRIJELAZNE I ZAVRŠNE ODREDBE**

**Članak 62.**

Odredbe natječajne dokumentacije vezane za financiranje udruga sredstvima proračuna županije koje nisu definirane ovim Pravilnikom ili su u suprotnosti s odredbama snažnijih akata (Uredba i Zakon), primjenjivat će se direktno na način kako su ih definirale odredbe tih akata.

**Članak 63.**

Ovaj Pravilnik stupa na snagu danom donošenja, a objavit će se u „Službenom vjesniku“ Brodsko-posavske županije.

**Članak 64.**

Stupanjem na snagu ovoga Pravilnika prestaje važiti Pravilnik o utvrđivanju kriterija za financiranje projekata i programa udruga koji su od interesa za Brodsko-posavsku županiju.(„Službeni vjesnik Brodsko-posavske županije“, broj 4/2015.)

**ŽUPAN**

**dr.sc. Danijel Marušić, dr. med. vet.**

KLASA:023-01/ 19-01/122

URBROJ: 2178/1-11-01-19-2

Slavonski Brod , . ožujka 2019.